ET Euroopa Liidu Teataja C 159/32

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2018/C 159/07)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„CIOCCOLATO DI MODICA“

ELi nr: PGI-IT-02314 – 12.6.2017

KPN ( ) KGT ( X )

1. Nimetus(ed)

„Cioccolato di Modica“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.2. Šokolaad ja sellest valmistatud tooted

3.2. Punktis 1 esitatud nimetusele vastava toote kirjeldus

Nimetus „Cioccolato di Modica“ hõlmab üksnes toodet, mis on saadud suhkrulisandiga mõru kakaomassi töötlemisel.

Tootel „Cioccolato di Modica“ peavad olema turustamise hetkel järgmised omadused.

— Füüsikalised omadused Kuju: risttahukas, mille servad on lihvitud tüvipüramiidi kujuliseks. Kaal: kuni 100 g. Sisu: pruuni värvusega, tekstuur on tootes olevate suhkrukristallide tõttu nähtavalt teraline. Välispinnal võivad olla nähtavad kakaovõi tilgad.

— Organoleptilised omadused Maitse: magus, mõningase mõrkja varjundiga. Teraline või liivataoline tekstuur. Krõmpsuv, suus sulav konsistents.

— Keemilised omadused Kakao kuivaine minimaalne sisaldus: 50 % või rohkem. Kakaovõi minimaalne sisaldus: 25 % või rohkem. Niiskussisaldus: kuni 2,5 %. Tootele „Cioccolato di Modica“ võib lisada ühe või mitu punktis 3.3 osutatud valikulist koostisainet.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toode „Cioccolato di Modica“ sisaldab järgmisi koostisaineid (väljendatud toote kogukaalu protsendimäärana).

Valikulised koostisained:

— Mõru kakaopasta: 50–99 %.

— Suhkur, sh roosuhkur, rafineeritud suhkur või täissuhkur: 50–1 %.

Mittekohustuslikud koostisained

— Vürtsid: kaneel (vähemalt 0,02 %), vanill (vähemalt 0,02 %), paprika (vähemalt 0,02 %), muskaatpähkel (vähemalt 0,01 %).

— Looduslikud lõhna- ja maitseained: tsitrusviljad (vähemalt 0,02 %), looduslik harilik apteegitill (vähemalt 0,02 %), jasmiin (vähemalt 0,01 %), ingver (vähemalt 0,02 %).

— Puuviljad, sealhulgas kuivatatud või veetustatud kujul: tsitrusviljad (vähemalt 2 %), pistaatsiapähkel (vähemalt 5 %), sarapuupähkel (vähemalt 5 %), mandel (vähemalt 5 %).

— Sool: vähemalt 0,02 %.

Lisaks nimetatud koostisainetele on tootjal lubatud omal äranägemisel kasutada muid vürtse (vähemalt 0,02 %), looduslikke lõhna- ja maitseaineid (vähemalt 0,02 %) ja puuvilju, sealhulgas kuivatatult või veetustatud kujul (vähemalt 2 %).

Keelatud koostisained:

— värvained, säilitusained, emulgaatorid, taimsed rasvad, vanilliin, piim.

3.4. Tootmise erietapid, mis peavad toimuma määratletud geograafilises piirkonnas

Kõik „Cioccolato di Modica“ valmistamise etapid alates mõru kakaomassi valmistamisest kuni lõpptoote saamiseni peavad toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Cioccolato di Modica“ turustatakse üksik- või ühispakendites.

Pakendamine peab toimuma kuni kaheteistkümne tunni jooksul alates toote jahtumisest kas tootmistöökojas või selle abiettevõtetes. Sellega välditakse toote bakterioloogilist saastumist või kõrvaliste lõhnade imendumist, mis rikuvad toote organoleptilist profiili, ning tagatakse, et toode ei omanda ümbritsevast keskkonnast niiskust, mis toob kaasa hallituse tekkeohu toote hoidmisel ning toote välispinna iseloomuliku pruuni värvuse kadumise.

3.6. Sellise toote märgistamise erieeskirjad, millele registreeritud nimetus viitab

Pakendil peab olema esitatud nimetus „Cioccolato di Modica“ ja Euroopa Liidu KGT logo. Samuti on kohustuslikud järgmised märked:

— tootmisettevõtja ja pakendamisettevõtja nimi, ärinimi ja aadress;

— kaitstud geograafilise tähisega peab kaasnema ka toote logo.

Märge „Indicazione Geografica Protetta“ või lühend „IGP“ ei ole kohustuslikud.

Märgisel on samuti lubatud ära näidata mõru kakaomassi valmistamiseks kasutatud kakao päritoluriik.

Toote logo:

4. Geograafilise piirkonna täpne määratlus

Toote „Cioccolato di Modica“ geograafiline piirkond hõlmab tervet Modica kommuuni haldusterritooriumi (Ragusa provints).

5. Seos geograafilise piirkonnaga

„Cioccolato di Modica“, mis pärineb šokolaadile nime andnud linnast, on aja jooksul tänu toote omadustele ja tootmismeetodi eripärale omandanud suure tuntuse.

„Cioccolato di Modica“ organoleptilised omadused tulenevad eripärasest töötlemismeetodist, mis ei hõlma kakaovõi või muude taimsete rasvade lisamist ega kuumsegamist, see tähendab kuumutatud šokolaadimassi väga pikaajalist segamist ja kuumutamist, mille käigus mass muutub ühtlaseks ning selles olevad tükikesed muutuvad nii väikeseks, et neid ei ole keelega tunda.

„Cioccolato di Modica“ valmistamisel ei toimu kakaomassi pikka segamist ning koostisainete töötlemise temperatuuri jälgitakse hoolikalt, sellega välditakse suhkrukristallide lahustumist ja toode omandab suus tuntava iseloomuliku teralisuse. See eripära võimaldab eristada toodet „Cioccolato di Modica“ kõikidest muudest turul pakutavatest šokolaadidest.

Mitmes Itaalia ja välisriikide väljaandes on kiidetud „Cioccolato di Modica“ eripära. Ajakirjas Panorama ilmunud artiklis (31. oktoobri 1996. aasta numbri lk 258) on toodet „Cioccolato di Modica“ kirjeldatud järgmiselt: „Tahvli purustamisel on suhkrukristallid selgelt näha. Selle šokolaadi valmistamisel ei toimu vedela töötlemise etappi, nagu tavapäraste šokolaadide puhul […]“. Väljaandes Le denominazioni comunali: opportunità di sviluppo territoriale (Kohalikud nimetused: piirkondliku arengu võimalus) osutatakse veebiajakirjas avaldatud artiklile, milles on „Cioccolato di Modica“ valmistamist kirjeldatud järgmiselt: „töötlemise eripära seisneb selles, et kakaomassi töödeldakse toorkujul, nii et see ei ole vedelas faasis, mis võimaldab vältida suhkrukristallide lahustumist. Selle šokolaadi maitse on omalaadne ja erakordne, sest hõlmab samaaegselt nii šokolaadi kui ka suhkru maitset“. (Le denominazioni comunali: opportunità di sviluppo territoriale – Ed. Giuffrè, Milano, 2005, lk 241–253). Ajakirjas The Times avaldatud artiklis (5. november 2011, lk 20) on öeldud: „Modican choccolate is dark not milky and has a crumbling texture rather than a melting one… and is made from a centuries-old recipe“ (Modica šokolaad ei ole piimašokolaad, vaid must šokolaad, mis on suus krõmpsuv ja mitte sulav […]. Selle retsept pärineb aastasadade tagant). Ajakirja Italo – I viaggi del gusto 2014. aasta detsembrinumbris (lk 107) ilmunud artiklis „Modica, barocca e granulosa“ (Barokne ja krõmpsuv Modica) on märgitud: „Sono i cristalli di zucchero che non si fondono e restano croccanti, una delle caratteristiche più amate del prodotto tipico della cittadina siciliana, la sua cioccolata“ (selle väikese Sitsiilia linnakese tunnusmärgiks oleva šokolaadi peamiste võlude hulka kuuluvad suhkrukristallid, mis ei ole sulanud ja on seega veel krõmpsuvad). Artiklis „Nasce a Modica il museo storico del cioccolato“ (Modicas avas uksed šokolaadi ajaloo muuseum), mis ilmus ajakirjas EMOTIONS 12. juulil 2014 (lk 93), on toodet „Cioccolato di Modica“ kirjeldatud kui „ainulaadset külmtöötlemise teel saadud šokolaadi, mis on krõmpsuv ja teraline ning on vallutanud kogu maailma gurmaanide südamed“.

Hiljaaegu kirjutas Modicas suvitanud saksa kirjanik, stsenarist ja keeleuurija Hanns-Josef Ortheil oma raamatus „DIE INSEL DER DOLCI“ (Delikatesside saar) šokolaadi „Cioccolato di Modica“ kohta: „milline jahmatus on šokolaadi „Cioccolato di Modica“ maitstes korraga tunda keelel suhkrukristalle, mis veerevad nagu väikesest veskist voolavad terad ühele ja teisele poole…“

Šokolaadi „Cioccolato di Modica“ valmistamismeetodit, toote eripäraseid sensoorseid omadusi ja teralist tekstuuri on käsitletud teaduslikes uuringutes. Sellega seoses võib nimetada järgmisi töid: uuring pealkirjaga „Microstructural Characterization of Multiphase Chocolate Using X- Ray Microtomography“, mis ilmus ajakirjas „Journal of Food Science“ (kd 75, nr 7, 2010 – E469-E476); uuring pealkirjaga „Sensory profile of a speciality sicilian chocolate“, mis ilmus ajakirjas Italian Journal of Food Science (vol XXIII, nr 1–2011).

Šokolaadi „Cioccolato di Modica“ valmistamine nõuab väga suurt vilumust ning olulist eriomast oskusteavet, seega peavad sellega tegelema vilunud ja kogenud töötajad, kes valdavad oskusi, mis on seotud koostisainete koguse määramise, kakaomassi temperatuuri jälgimisega töötlemise käigus ning koostisainete lisamise ja vahustamisega.

Šokolaadi „Cioccolato di Modica“ olulisus piirkonnas ei tulene mitte üksnes tootmisega seotud kohalikest traditsioonidest, vaid ka asjaolust, et toote valmistamiseks kasutatavaid seadmeid on kohandatud, mis eeldab toote ja kohaliku majanduse tihedat ja püsivat seotust.

Šokolaadi „Cioccolato di Modica“ tootmine on kohaliku elanikkonna jaoks alati olnud tähtis töökohtade allikas, ka tänapäeval on tegemist olulise tähtsusega majandustegevusega, mis on võimaldanud selles Sitsiilia kommuunis luua märkimisväärsel hulgal töökohti. Viimase kolmekümne aasta jooksul on mitme väikeettevõtja tekkimisega kerkinud esile omanäoline „Cioccolato di Modica“ kogukond, mida iseloomustab ettevõtjate märkimisväärne elujõulisus, seejuures on mõned ettevõtjad asunud toodet aktiivselt eksportima. See tootmissüsteemi eripära on aastate jooksul võimaldanud edasi arendada ja säilitada oskusteavet, mida on edasi antud põlvest põlve ja millele ei ole mujal samaväärset.

Viide tootespetsifikaadi avaldamisele

(viitemääruse artikli 6 lõike 1 teine lõik)

Taotluse esitanud asutus on algatanud riikliku vastuväidete esitamise menetluse, avaldades kaitstud geograafilise tähise „Cioccolato di Modica“ tunnustamise ettepaneku 5. mai 2017. aasta Itaalia Vabariigi teatajas nr 103.

Tootespetsifikaadi terviktekst on kättesaadav järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi kodulehel (www.politicheagricole.it), klõpsates „Prodotti DOP IGP“ („KPNi või KGT tooted“; ekraanil ülal paremal), seejärel „Prodotti DOP IGP STG“ („KPNi, KGT või GTE tooted“; ekraanil vasakus ääres) ja lõpuks „Disciplinari di Produzione all’esame dell’UE“ („ELile hindamiseks esitatud tootespetsifikaadid“).

(1) ELT L 343, 14.12.2012, lk 1.